Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 476/12/4403	Nitra, 29.5.2013
EEČ : 2-32-108-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletého dieťaťa XXXXX, nar. XXXXX, ktorý bol zverený do spoločnej náhradnej osobnej starostlivosti starých rodičov XXXXX a XXXXX a XXXXX, nar. XXXXX, hoci má k nim vyživovaciu povinnosť vyplývajúcu zo Zákona o rodine a rozsudkom Okresného súdu Nitra sp. zn. 24P/334/2010 zo dňa 17.12.2010, právoplatným dňa 21.02.2011 mu výška tejto povinnosti bola určená tak, že má prispievať na výživu maloletého XXXXX sumou vo výške 30,- eur mesačne vždy do 15-teho dňa v mesiaci vopred k rukám starých rodičov a rozsudkom Okresného súdu Nitra sp. zn. 7C/73/2010 zo dňa 22.04.2010, právoplatným dňa 10.05.2010, mu výška vyživovacej povinnosti na XXXXX bola určená sumou 70,- eur mesačne vždy do 15-teho dňa v mesiaci vopred k jeho rukám, si túto zákonnú vyživovaciu povinnosť riadne neplnil a tak za obdobie od 01.09.2011 do 31.08.2012 dlhuje na výživnom k rukám XXXXX a XXXXX  sumu vo výške 180,- eur a k rukám syna XXXXX sumu 420,- eur,  

lebo zanikla trestnosť činu

Odôvodnenie:
Policajt Obvodného oddelenia PZ Lužianky  uznesením sp. zn. ORP-1450/LU-NR- 2012 zo dňa 07.08.2012 podľa § 199 odsek 1 Trestného poriadku začal trestné stíhanie a uznesením tej istej spisovej značky zo dňa 07.11.2012 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výrokovej časti tohto uznesenia. 
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
           Obvinený ku skutku, ktorý sa mu kladie za vinu uviedol, že si je vedomý svojej vyživovacej povinnosti voči synom XXXXX a XXXXX, dôvod, prečo výživné neplatil je ten, že nemal postačujúci príjem.  Od mesiaca september 2012 si výživné plní riadne a dopláca aj dlh na výživnom na syna XXXXX  Postupne uhradil poštovými poukážkami výživné v celej výške. 
            Svedkyňa XXXXX uviedla, že obvinený si vyživovaciu povinnosť na oboch synov riadne splnil, doplatil všetko výživné k jej rukám, ako aj k rukám syna XXXXX ktorý žije v spoločnej domácnosti spolu s ňou, jej manželom a bratom XXXXX.  
Z výsledkov dokazovania vyplynulo, že obvinený XXXXX uhradil dlžné výživné v plnom rozsahu a keďže neplatenie výživného nemalo na deti nepriaznivé následky,  rozhodla som tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Renáta Renáčová
prokurátorka